Komisijos reglamentas (EB) Nr. 1924/2000
2000 m. rugsėjo 11 d.
nustatantis išsamias Tarybos reglamento (EB) Nr. 104/2000 dėl specialaus pripažinimo suteikimo žuvininkystės sektoriaus gamintojų organizacijoms, siekiant jų produktų kokybės pagerinimo, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl žuvininkystės ir akvakultūros produktų bendro rinkų organizavimo [1], ypač į jo 12 straipsnio 5 dalį,
kadangi:
(1) Reglamente (EB) Nr. 104/2000, kuris nuo 2001 m. sausio 1 d. panaikino Reglamentus (EEB) Nr. 3759/92 [2] ir (EEB) Nr. 1772/82 [3], nustatyta, kad gamintojų organizacijoms, kurios įgyvendina jų produktų kokybę gerinančią programą, galima suteikti specialų pripažinimą. Tame reglamente nustatytos specialaus pripažinimo suteikimo sąlygos, palyginti su ankstesne teisine sistema, buvo pakeistos, dėl to tikslinga nustatyti išsamias taisykles ir panaikinti šioje srityje taikomą reglamentą, t. y. Komisijos reglamentą (EB) Nr. 2636/95 [4].
(2) Būtina apibrėžti akvakultūros produktus, kuriems taikomas kokybės gerinimo planas.
(3) Turėtų būti nustatyta informacija, kurią turi pateikti gamintojų organizacijos, kad į ją atsižvelgiant būtų priimamas sprendimas suteikti pripažinimą, jį paskelbti netekusiu galios arba būtų atsisakoma suteikti tą pripažinimą, bei nustatyti tam tikri to sprendimo priėmimo tvarkos aspektai.
(4) Turi būti nustatytos specialaus pripažinimo paskelbimo netekusiu galios arba atsisakymo jį suteikti sąlygos.
(5) Šiame reglamente nustatytoms priemonėms pritaria Žvejybos produktų vadybos komitetas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 104/2000 12 straipsnio 1 dalyje nurodyti akvakultūros produktai - tai Tarybos reglamento (EB) Nr. 2792/1999 [5] III priedo 2 dalies 2 pastraipos a punkte apibrėžtieji produktai.
2 straipsnis
Gamintojų organizacijos, pageidaujančios, kad joms būtų suteikiamas specialus pripažinimas, valstybės narės kompetentingoms institucijoms pateikia šią informaciją:
1) produktų, kuriuos jos arba jų nariai parduoda pagal organizacijos nustatytas bendras taisykles ir kuriems taikomas kokybės gerinimo planas, sąrašą;
2) išsamią informaciją apie tų produktų kokybei gerinti planą; jame nurodoma bent ši informacija:
- primenamojo pobūdžio pastaba dėl siekiamų tikslų, kaip nustatyta Reglamento (EB) Nr. 104/2000 12 straipsnio 2 dalies pirmose dviejose įtraukose,
- kiekviename gamybos ir pardavimo etape įgyvendinamų priemonių aprašymas,
- parengiamųjų tyrimų, kurie ypač svarbūs atitinkamiems produktams nustatant kokybės standartą, aprašymas, taikomos sistemos trūkumai ir jiems pašalinti siūlomi metodai. Tie metodai apima mokymą ir atitinkamų techninių žinių bei gamybinių paslapčių taikymą;
3) nuolatinę vertinimo ir kontrolės sistemą, siekiant užtikrinti, kad planas atitiktų siekiamus tikslus;
4) plano įgyvendinimui numatytą trejų metų biudžetą.
3 straipsnis
1. Per 30 dienų nuo plano, kurį įteikia gamintojų organizacija, gavimo valstybė narė perduoda Komisijai išsamią jo kopiją.
2. Jeigu per Reglamento (EB) 104/2000 12 straipsnio 3 dalyje apibrėžtą laikotarpį Komisija atmeta planą, valstybė narė planą įteikusiai gamintojų organizacijai negali suteikti specialaus pripažinimo. Jeigu Komisija planą prašo pakeisti, atitinkama valstybė narė gali patvirtinti planą ir suteikti specialų pripažinimą, jeigu buvo padaryti reikiami pakeitimai.
3. Valstybė narė ne vėliau kaip po 30 dienų po Reglamento (EB) 104/2000 12 straipsnio 3 dalyje apibrėžiamo laikotarpio pabaigos apie savo sprendimą raštu informuoja gamintojų organizaciją. Jeigu atsisakoma suteikti specialų pripažinimą, valstybės narės sprendime nurodomos atsisakymo priežastys.
4. Jeigu valstybė narė ketina specialų pripažinimą pripažinti netekusiu galios, valstybė narė apie tą ketinimą ir priežastis, dėl kurių ji ketina specialų pripažinimą paskelbti netekusiu galios, gamintojų organizacijai praneša ne vėliau kaip prieš dvi savaites iki to pripažinimo paskelbimo netekusiu galios.
5. Valstybės narės per du mėnesius praneša Komisijai apie visus sprendimus suteikti specialų pripažinimą, paskelbti jį netekusiu galios arba atsisakyti jį suteikti ir visas specialaus pripažinimo paskelbimo netekusiu galios ar atsisakymo jį suteikti priežastis.
4 straipsnis
1. Jeigu valstybė narė paskelbia, kad gamintojų organizacijos pripažinimas pagal Reglamento (EB) Nr. 104/2000 6 straipsnio 1 dalies b punktą yra netekęs galios, šis sprendimas taip pat taikomas tai gamintojų organizacijai suteiktam specialiam pripažinimui.
2. Valstybės narės gali atsisakyti suteikti specialų pripažinimą arba paskelbti jį netekusiu galios šiais atvejais:
a) jeigu valstybei narei gamintojų organizacija nepateikia informacijos, kuri reikalinga tos organizacijos veiklai kontroliuoti; arba
b) gamintojų organizacija nesilaiko įpareigojimų pagal šį reglamentą arba Reglamento (EB) Nr. 104/2000 12 straipsnį.
3. Specialus pripažinimas turi būti nedelsiant skelbiamas netekusiu galios atgaline data, jeigu organizacija, kuriai jis buvo suteiktas, tuo pripažinimu naudojasi arba gauna iš jo naudos nesąžiningai. Tais atvejais valstybė narė susigrąžina visą pagal Reglamento (EB) Nr. 2792/1999 15 straipsnio 1 dalies b punktą paskirtą pagalbą.
5 straipsnis
Reglamentas (EB) Nr. 2636/95 šiuo reglamentu skelbiamas netekusiu galios.
6 straipsnis
Šis reglamentas įsigalioja septintą dieną po jo paskelbimo Europos Bendrijos oficialiajame leidinyje.
Jis taikomas nuo 2001 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. rugsėjo 11 d.